鬻婦歎
作者：陳棣
朝代：宋

paragraphs: 凶年老弱難相保，歸與婦謀謀不早。
啼饑滿耳不忍聞，待得麥秋人已槁。
有辭欲說重酸辛，欲說未說眉再顰。
就令相視饑餓死，何當持汝歸富人。
朝歸富人夕得粟，數口尚堪同食粥。
愁容斂袂哽不言，稚子牽衣驚且哭。
答云至此奈若何，離別孰與性命多。
他年豐稔五穀熟，勿吝百金來相贖。